[pic] | KOMISIJA EVROPSKIH SKUPNOSTI |

Bruselj, 24.4.2008

COM(2008) 215 konč.

POROČILO KOMISIJE SVETU IN EVROPSKEMU PARLAMENTU

o delovanju Uredbe (ES) št. 1606/2002 z dne 19. julija 2002 o uporabi mednarodnih računovodskih standardov

(Besedilo velja za EGP)

1. Pravna podlaga

Člen 10 Uredbe (ES) št. 1606/2002 z dne 19. julija 2002 („Uredba o MRS“)[1] od Komisije zahteva, da pregleda delovanje uredbe in o tem poroča Evropskemu parlamentu in Svetu najpozneje do 1. julija 2007.

2. Delovanje Uredbe o MRS

2.1. Glavne določbe Uredbe o MRS

Uredba o MRS od 1. januarja 2005 zavezuje evropske družbe, katerih vrednostni papirji so sprejeti v trgovanje na reguliranem trgu v EU, k pripravi konsolidiranih računovodskih izkazov v skladu z MRS/MSRP[2] in SOP/OPMSRP[3], ki jih izda Upravni odbor za mednarodne računovodske standarde (UOMRS) in odobri EU.

Države članice lahko dovolijo ali zahtevajo uporabo tega računovodskega okvira za konsolidirane računovodske izkaze družb, katerih vrednostni papirji niso sprejeti v trgovanje na reguliranem trgu v EU, in/ali za letne (posamezne) računovodske izkaze, ne glede na to, ali lahko družbe trgujejo na reguliranem trgu v EU ali ne. Uporaba možnosti v členu 5 Uredbe o MRS s strani držav članic je opisana v razpredelnici v nadaljevanju[4]:

Uporaba možnosti v Uredbi o MRS s strani držav članic

Podjetja | Javne delniške družbe | Nejavne delniške družbe |

Države članice so lahko tudi odložile uporabo tega okvira do 1. januarja 2007 za družbe, ki so izdale samo dolgovne vrednostne papirje, sprejete v trgovanje na reguliranem trgu v EU, in za družbe, katerih vrednostni papirji so sprejeti v trgovanje izven EU in so v ta namen uporabljale mednarodno sprejete standarde, preden je bila objavljena Uredba o MRS.

Samo mednarodni računovodski standardi in pojasnila, ki sta jih sprejela in izdala UOMRS in njegov predhodnik Odbor za mednarodne računovodske standarde (OMRS), so odobreni za namene Uredbe o MRS. Odobri jih Komisija po postopku v odboru. Najprej mora Komisija dobiti tehnični nasvet za odobritev od Evropske svetovalne skupine za računovodsko poročanje (EFRAG)[5] in nato mnenje Svetovalne skupine za pregled standardov (SARG)[6], v katerem je ocenjeno, ali je tehnični nasvet EFRAG objektiven in uravnotežen. Na podlagi tega se Komisija odloči, ali bo predlagala, da se standard/pojasnilo odobri. Odločitvi o odobritvi v računovodskem regulativnem odboru (ARC)[7] sledi potrditev Evropskega parlamenta. Če so vsi ti koraki uspešni, Komisija odloči, ali bo odobrila standard/pojasnilo in ga/jo objavila v Uradnem listu.

2.2. Glavni viri informacij za poročilo

Komisija je za to poročilo uporabila informacije iz različnih virov. Znotraj računovodskega regulativnega odbora se je z državami članicami posvetovala o glavnih točkah. Pomemben vir informacij je bila tudi okrogla miza[8] o dosledni uporabi MSRP v EU. Poleg tega so imele ustrezne službe Komisije med uvedbo MSRP v EU reden stik z zainteresiranimi stranmi.

Za popolno tehnično analizo izvajanja MSRP so službe Komisije tudi proučile številna poročila o izvajanju MSRP 2005, ki so jih pripravile različne organizacije in podjetja[9].

To poročilo Komisije upošteva tudi poročilo Odbora evropskih zakonodajalcev za vrednostne papirje (CESR) z naslovom „Pregled izvajanja in uveljavljanja MSRP v EU, ki ga je izvedel CESR“[10] ter rezultate drugih študij in razpoložljivo literaturo o začetni uporabi MSRP v EU.

2.3. Učinkovita uporaba MSRP v EU

Leta 2005 je število podjetij, ki so uporabljala MSRP in katerih vrednostni papirji so bili sprejeti v trgovanje na reguliranem trgu v EU, znašalo 7 365, od katerih je bilo 5 534 izdajateljev delnic.

Izpisek iz poročila CESR, dodatek 1: Število podjetij, ki uporabljajo MSRP in kotirajo na reguliranem trgu v EU, razdeljenih po državah (izdajatelji delnic in izdajatelji obveznic)

Članice CESR | Izdajatelji delnic | Izdajatelji obveznic[11] | Skupaj |

Avstrija | 72 | 11 | 83 |

Belgija | 144 | 2 | 146 |

Bolgarija | 369 | 60 | 429 |

Ciper | 141 | 0 | 141 |

Češka rep. | 66 | 24 | 90 |

Danska | 140 | 8 | 148 |

Estonija | 16 | 6 | 22 |

Finska | 135 | 15 | 150 |

Francija | 680 | 200 | 880 |

Nemčija | 768 | 172 | 940 |

Grčija | 356 | 0 | 356 |

Madžarska | 34 | 1 | 35 |

Islandija | 23 | 8 | 31 |

Irska | 43 | 40 | 83 |

Italija | 288 | 65 | 353 |

Latvija | 13 | 4 | 17 |

Litva | 43 | 4 | 47 |

Luksemburg | 35 | 200 | 235 |

Malta | 15 | 19 | 34 |

Norveška | 188 | 0 | 188 |

Poljska | 197 | 0 | 197 |

Portugalska | 50 | 28 | 78 |

Romunija | N/C | N/C | N/C |

Slovaška | N/C | N/C | N/C |

Slovenija | 60 | 6 | 66 |

Španija | 190 | 120 | 310 |

Švedska | 350 | 35 | 385 |

Nizozemska | 165 | 25 | 190 |

Združeno kraljestvo | 953 | 778 | 1 731 |

SKUPAJ | 5 534 | 1 831 | 7 365 |

N.N.: Podatki niso na voljo |

Do 31. decembra 2005 so bili odobreni naslednji standardi in pojasnila: MRS 1 do 41, MSRP 1 do 6, SOP 7 do 32 in OPMSRP 1 do 5, razen tistih, ki so bili nadomeščeni ali zamenjani pred ali po tem datumu[12]. Dodatni standardi in pojasnila so bili odobreni leta 2006 (MSRP 7 in OPMSRP 6 do 9) ter leta 2007 (MSRP 8 ter OPMSRP 10 in 11) skupaj s spremembami predhodno odobrenih standardov. Nekateri standardi (MSRP 6), spremembe standardov (MRS 39) in pojasnila (OPMSRP 4 in 5), ki so bili odobreni leta 2005, so se lahko začeli uporabljati 1. januarja 2006. Prav tako je bilo mogoče uporabiti MSRP 7, OPMSRP 6 in spremembe nekaterih standardov, ki so bile odobrene 11. januarja 2006, za računovodske izkaze iz leta 2005.

Članice CESR so v celoti pregledale računovodske izkaze 1 410 podjetij v skladu z MSRP iz leta 2005 in tematsko pregledale računovodske izkaze dodatnih 920 podjetij v skladu z MSRP iz leta 2005. Vzpostavile so podatkovno bazo, v katero je bilo do konca avgusta 2007 vnesenih 85 odločb o izvršitvi.

2.4. Dosledna uporaba MSRP v EU

Komisija je na podlagi zbranih informacij iz virov, navedenih pod točko 2.2, analizirala, ali se odobreni standardi/pojasnila v EU dosledno uporabljajo za proračunsko leto 2005. Komisija je prišla do naslednjih zaključkov:

- Uporaba MSRP je bila na splošno izziv za vse zainteresirane strani, vendar je uspela, ne da bi prišlo do motenj trga ali ciklov poročanja. To je velik dosežek, če upoštevamo dejstvo, da je izvajanje MSRP pomenilo splošno obnovo računovodskega okvira v EU za podjetja, ki spadajo na področje uporabe Uredbe o MRS. Prehod na MSRP je od zadevnih podjetij in zlasti manjših podjetij, ki kotirajo na borzi, zahteval trdo delo in znatne vire[13].

- Pripravljavci, revizorji, vlagatelji in izvrševalci na splošno menijo, da je uporaba MSRP izboljšala primerljivost in kakovost računovodskega poročanja ter omogočila večjo preglednost.

- Možnosti za razširitev področja uporabe Uredbe o MRS so bile glede na posamezno gospodarsko in pravno okolje v različnih državah članicah izkoriščene različno (glej točko 2.1). Ta prilagodljivi pristop je dovolil izvajanje v skladu z značilnostmi in posebnostmi računovodskega okolja v vsaki državi članici ter zlasti povezavo z davčnimi predpisi in pravom družb. Zdi se, da obvezna uporaba MSRP večinoma ni bila razširjena na podjetja, ki ne kotirajo na borzi, in/ali posamezne računovodske izkaze.

- Večina zainteresiranih strani meni, da je bila razumljivost računovodskih izkazov na splošno boljša, razen na nekaterih področjih, kjer so še vedno možne izboljšave, kot so zlasti finančni instrumenti, poslovne združitve in plačila z delnicami.

- Na računovodske izkaze, ki so pripravljeni v skladu z MSRP, še vedno vplivajo nacionalne tradicije na področju računovodstva. Razloga za to sta pomanjkanje izkušenj in doktrine na področju računovodstva. Dejansko je uvedba tega računovodskega pristopa, ki temelji na načelih in ga je treba v veliki meri strokovno presoditi, v nekaterih državah članicah predstavljala izziv. Ko pa bodo pripravljavci in revizorji bolje seznanjeni z MSRP, bi morale biti začetne težave glede uporabe odpravljene.

- Zdi se, da so bile določbe glede pripoznavanja in merjenja iz MSRP uporabljene bolj dosledno in jasno kot nekatere zahteve po razkritju. Še zlasti je mogoče nadalje izboljšati razkritje splošnih računovodskih politik. Zakonodajalci za vrednostne papirje so te težave upoštevali, vendar so zaključili, da niso znižale splošne ravni skladnosti z MSRP.

- Podjetja so na različne načine izkoristila možnosti, ki jih dovoljujejo MSRP, vključno s tistimi v zvezi z zaslužki zaposlencev, stroški izposojanja in skupnimi vlaganji. Pogosto je bila tudi izkoriščena možnost zgodnje uporabe iz MSRP. Vendar možnosti za širšo uporabo merjenja poštene vrednosti niso bile v celoti izkoriščene in izjemo iz MRS 39 je izkoristilo le majhno število bank. Izvrševalci so izrazili zaskrbljenost in želijo, da se število razpoložljivih možnosti v MSRP v prihodnosti zmanjša.

- CESR je izrazil posebno zaskrbljenost glede nekaterih področij, kot so poslovne združitve (dobro ime ter dejanski in skupni nadzor), finančni instrumenti (oslabitev), nekratkoročna sredstva, razkritje računovodskih politik, ocen in predpostavk. Izvrševalci tudi priporočajo, da se izboljša razkritje v zvezi s pokojninskimi shemami in plačili z delnicami ter nadalje racionalizira oblika bilance stanja in izkaza poslovnega izida.

- Na okrogli mizi o dosledni uporabi MSRP v EU je bilo obravnavanih le nekaj tehničnih računovodskih vprašanj. Zmanjšalo se je tudi število vprašanj, ki so bila poslana OPMSRP, da jih ta pojasni. To kaže, da pristop, ki temelji na načelih, na splošno dobro deluje.

- Akademiki so začeli analizirati učinek uvedbe MSRP na trge vrednostnih papirjev, vendar je še prezgodaj za zaključke. Predhodne študije pa kažejo, da so se stroški kapitala podjetij, ki pripravljajo računovodske izkaze v skladu z MSRP, na splošno zmanjšali.

2.5. Potek postopka odobritve in s tem povezane administrativne zahteve

V tem delu poročila je opisan postopek odobritve, vključno s tehnično analizo, pripravo političnih odločitev ter spremljajočimi administrativnimi in praktičnimi dejavnostmi. Poročilo zajema predvsem obdobje do 1. julija 2007, vendar so bili zaradi popolnosti kasneje dodani tudi drugi elementi.

Komisija ima naslednje pripombe glede različnih vidikov postopka odobritve:

- Tehnična analiza in nasvet glede odobritve: Evropska svetovalna skupina za računovodsko poročanje (EFRAG) je Komisiji predložila pravočasne, visoko kakovostne analize in nasvet glede odobritve. V nasvetu glede odobritve so bile vključene tehnične informacije, ki so potrebne za odločitve računovodskega regulativnega odbora in Evropskega parlamenta. V vseh nasvetih glede odobritve, razen v primeru MRS 39, je bilo jasno navedeno, ali naj bi bil zadevni standard odobren. Sčasoma je EFRAG izboljšal strukturo svojih nasvetov, ki sedaj redno zagotavljajo podlago za zaključke. Skupina tehničnih strokovnjakov EFRAG (TEG) ima vsak mesec tridnevni sestanek.

- Pregled svetovalne skupine za pregled standardov (SARG): SARG je bila ustanovljena za zagotavljanje, da je nasvet EFRAG glede odobritve uravnotežen in nevtralen. SARG je vzpostavila učinkovite delovne postopke in predložila pravočasne ocene. Skupina je imela leta 2007 tri sestanke.

- Postopki odobritve in postopki v odboru: Postopek odobritve je dobro potekal in večina standardov in pojasnil je bila hitro odobrena. Odobritev standardov/pojasnil v skladu z Uredbo o MRS je potekala po sedanjih postopkih v odboru[14]. Te postopki bodo spremenjeni[15] in večji poudarek bo na pregledu Parlamenta in Sveta. Parlament natančno spremlja razvoj na področju računovodstva in dejavno sodeluje v postopku odobritve. Parlament je tudi zahteval, naj se v postopek odobritve vključi analiza učinka.

- Potreba po analizi učinkov uvedbe novih standardov in pojasnil: Ocene učinka so že več let sestavni del splošnega zakonodajnega postopka na ravni EU in držav članic. Komisija priloži takšne ocene k vsem novim zakonodajnim predlogom. Potreba po analizi učinkov računovodskih standardov postaja očitna. Ocene ali analize učinka je treba izvesti zgodaj v postopku določanja standardov in Komisija je zato pozvala UOMRS, naj izvede takšne analize kot del postopka priprave novih standardov. Fundacija Odbora za mednarodne računovodske standarde (FOMRS)[16] se je zavezala, da bo to storila za prihodnje standarde. Komisija se je po razpravi z Evropskim parlamentom dogovorila, da je treba do takrat takšne analize učinkov za prihodnje pomembne standarde in pojasnila izvajati na ravni EU. Službe Komisije so končale študijo učinka za MSRP 8 („Poslovni segmenti“) ter bodo pripravile podobne analize za OPMSRP 12 („Sporazum o koncesijskih storitvah“) in MRS 23 („Stroški izposojanja“). EFRAG bo za prihodnje standarde v tesnem sodelovanju s službami Komisije prispeval k takšnim analizam kot del priprav nasveta glede odobritve.

- Odobritve in izjeme: Osnovna ideja Uredbe o MRS je, da morajo biti MSRP in OPMSRP visoke kakovosti in pridobiti takšno splošno podporo, da jih bo mogoče odobriti v EU. Vsi standardi in pojasnila, razen omejenih delov MRS 39, so bili odobreni. Pri odobritvi MRS 39 je bilo izrecno navedeno, da morajo biti izjeme iz MRS 39 omejene tako časovno kot glede področja uporabe. UOMRS je, kar zadeva prvo izjemo v zvezi z možnostjo poštene vrednosti, po kontaktih z bančnimi nadzorniki in centralnimi bankami hitro predstavil novo rešitev, ki je bila pozneje odobrena v EU. Za drugo izjemo v zvezi z nekaterimi predpisi glede varovanja pred tveganjem pa je bilo rešitev težje najti. Kljub trdemu delu v UOMRS in bančnem sektorju rešitve še ni. Komisija je pozvala obe strani, naj predstavita nove rešitve tega vprašanja.

- Konsolidacija in prevod MSRP: Vsak posamezni MSRP je v EU odobren z uredbo. To pomeni, da ni na voljo nobene popolne konsolidirane različice odobrenega MSRP. Poleg tega so države članice in zainteresirane strani izrazile dvom glede kakovosti nekaterih jezikovnih različic odobrenih MSRP. Odgovorne službe Komisije so za odpravo teh dvomov začele obsežen projekt konsolidacije skupaj s podrobnim jezikovnim pregledom vseh odobrenih standardov in pojasnil.

- Skupno trajanje postopka odobritve: Povprečen čas med objavo UOMRS in sprejetjem odobrenega standarda s strani EU je okoli osem do deset mesecev. Odločitev za izvajanje analiz učinka na ravni EU bo verjetno pomenila dodatnih šest mesecev. Vendar bodo v prihodnosti takšne analize postale del postopka UOMRS za določanje standardov in bo odobritev EU tako kot prej trajala osem do deset mesecev. Države članice in Parlament so v nujnih primerih pokazali prožnost, ki je omogočila hitre odločitve glede odobritve (tako je bilo npr. v primeru MSRP 7 – „Finančni instrumenti: Razkritje“). Obstaja skupen interes, da bi postopek odobritve potekal kar se da hitro. Kar zadeva MSRP 7 in MSRP 8 se je več podjetij, ki kotirajo na borzi, obrnilo na Komisijo, in zahtevalo hitro odobritev, ki bi dovolila zgodnjo uporabo teh standardov.

3. Zaključki

Prvo leto obvezne uporabe MSRP v EU je bilo na splošno pozitivno, čeprav so regulativne spremembe in pomanjkanje izkušenj predstavljali izziv za podjetja, ki te standarde uporabljajo prvič. Vrednost predloženih računovodskih informacij se je povečala in MSRP so se na splošno v EU dosledno uporabljali. Raven skladnosti med računovodskimi izkazi, pripravljenimi v skladu z MSRP, se bo verjetno sčasoma povečala, saj bodo pripravljavci in revizorji pridobili izkušnje z uporabo novega računovodskega okvira.

Sam postopek odobritve v EU zagotavlja tehnično kakovost, politično legitimnost in je pomemben za podjetja. Sistem je dobro deloval in standardi so bili hitro odobreni. Sistem odobritve je prilagodljiv in je že bil spremenjen – vključitev SARG, nove delovne metode v EFRAG, novi predpisi o postopkih v odboru, študije učinka itd. Neto rezultat je učinkovita in legitimna struktura.

Da bi bili MSRP v EU še naprej tako dobro sprejeti, je pomembna prepričanost zainteresiranih strani, da delovni program UOMRS obravnava prava vprašanja in da bodo prihodnji standardi/pojasnila zagotovili primerne računovodske rešitve. Nekatere zainteresirane strani so izrazile dvome glede nekaterih računovodskih projektov, ki jih trenutno pripravlja UOMRS. Zato je ključnega pomena, da se institucije EU, države članice in zainteresirane strani čim prej vključijo v postopek določanja standardov, saj to povečuje kakovost dela, legitimnost in sprejetje prihodnjih standardov/pojasnil. Prav tako se bo natančno spremljalo, kako bo UOMRS izvajal oceno učinka v prihodnosti.

Da bi zagotovili splošno kakovost prihodnjih MSRP in OPMSRP je pomembno tudi, da ima UOMRS/FOMRS ustrezno upravno strukturo in varno financiranje. Službe Komisije redno ocenjujejo upravljanje in financiranje UOMRS/FOMRS ter objavijo poročila, ki jih je mogoče prenesti s spletne strani Komisije[17].

[1] Uredba (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov, UL L 243, 11.9.2002, str. 1.

[2] Najprej je mednarodne računovodske standarde izdal Odbor za mednarodne računovodske standarde (OMRS), predhodnik Upravnega odbora za mednarodne računovodske standarde (UOMRS). UOMRS izda mednarodne standarde računovodskega poročanja (MSRP).

[3] Strokovni odbor za pojasnjevanje (SOP) je bil predhodnik Odbora za pojasnjevanje mednarodnih standardov računovodskega poročanja (OPMSRP).

[4] Podatki iz študije inštituta registriranih računovodij Anglije in Walesa „Izvajanje MSRP in direktive o pošteni vrednosti s strani EU“, 2007, str. 24, ki jo je naročila Komisija.

[5] Dodatne informacije: efrag.org

[6] Dodatne informacije: http://ec.europa.eu/internal_market/accounting/ias_en.htm#standards.

[7] Dodatne informacije: http://ec.europa.eu/internal_market/accounting/committees_en.htm#arc.

[8] Dodatne informacije: http://ec.europa.eu/internal_market/accounting/ias_en.htm#060609.

[9] Zlasti poročilo iz opombe 4. To poročilo vsebuje izčrpen seznam drugih opravljenih študij.

[10] Ta pregled je bil objavljen kot dokument CESR/07-352 dne 7. novembra 2007 in je na voljo na spletni strani CESR:

http://www.cesr-eu.org/index.php?page=contenu_search_res&doconly=all&searchdatefromday=1&searchdatefrommonth=1&searchdatefromyear=1970&searchdatetoday=29&searchdatetomonth=2&searchdatetoyear=2008&searchkeyword=07-352

[11] Mogoče so se nekateri izdajatelji obveznic odločili, da odložijo uporabo MSRP do leta 2007 v skladu s členom 9 Uredbe (ES) št. 1606/2002 Evropskega parlamenta in Sveta.

[12] MRS 3 do 6, MRS 9, MRS 13 do 15, MRS 22, MRS 25, MRS 30, MRS 35, OPMSRP 3, SOP 1 do 6, SOP 8 in 9, SOP 11, SOP 14, SOP 16 do 20, SOP 22 do 24, SOP 26, SOP 28, SOP 30 in SOP 33.

[13] Analiza stroškov izvajanja in poznejših ponavljajočih se stroškov uporabe v študiji ICAEW (glej opombo 4) je pokazala, da so ti stroški višji za manjša podjetja (prihodki od prodaje pod 500 mio EUR), in sicer znašajo 0,31 % oziroma 0,06 % njihovih prihodkov od prodaje, kar je še vedno sprejemljivo. Manjša podjetja, ki kotirajo na borzi, so imela tudi več težav pri uporabi MSRP zaradi omejenih virov in pomanjkanja predhodnih izkušenj z MSRP.

[14] Sklep Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil, UL L 184, 17.7.1999, str. 23.

[15] Sklep Sveta 2006/512/ES z dne 17. julija 2006 o spremembi Sklepa 1999/468/ES o določitvi postopkov za uresničevanje Komisiji podeljenih izvedbenih pooblastil, UL L 200, 22.7.1999, str. 11.

Najnovejše stanje: Uredba Evropskega parlamenta in Sveta o spremembi Uredbe (ES) št. 1606/2002 o uporabi mednarodnih računovodskih standardov, kar zadeva Komisiji podeljena izvedbena pooblastila, je bila sprejeta in objavljena v UL dne 9. aprila 2008.

[16] FOMRS je fundacija UOMRS.

[17] Dodatne informacije: http://ec.europa.eu/internal_market/accounting/ias_en.htm#070112